Un estudi, dut a terme per investigadors del Servei de Psicooncologia de l'Institut Català d'Oncologia amb la col·laboració de Pallapupas, mostra com l'humor a través de la intervenció de pallassos d'hospital ajuda a reduir el nivell de símptomes psicològics en els pacients adults amb càncer i els seus acompanyants.
La salut emocional és un aspecte de gran transcendència en la cura dels pacients i l'humor i el riure es converteixen en una eina de gran valor per tal de millorar i conservar aquesta salut emocional.
En aquest sentit, les intervencions amb pallassos cada vegada són més habituals i necessàries en els entorns hospitalaris.
Ara un estudi dut a terme per investigadors del Servei de Psicooncologia de l'Institut Català d'Oncologia amb la col·laboració de Pallapupas, mostra com l'humor a través de la intervenció de pallassos d'hospital ajuda a reduir el nivell de símptomes psicològics en els pacients adults amb càncer i els seus acompanyants.
L'estudi ha estat publicat a la revista 'Arts&Health'.
" Fins ara la majoria d'investigacions que miraven d'avaluar l'impacte dels pallassos d'hospital en la salut es centraven en la població infantil o, en el cas dels adults, eren pacients geriàtrics en edat molt avançada, pacients psiquiàtrics i pares de nens hospitalitzats.
Amb el nostre treball hem avaluat com la població adulta d'una malaltia tan altament estressant com és el càncer també es pot beneficiar d'aquest enfocament de l'humor en l'atenció sanitària ", explica la psicooncòloga de l'ICO l'Hospitalet i primera autora de l'estudi, Anna Casellas-Grau.
La investigació es va dur a terme amb un grup de 99 pacients amb càncer i 113 acompanyants, que van ser avaluats abans i després de les intervencions realitzades per pallassos d'hospitals professionals.
També es va preguntar a 31 professionals de la salut de la possible influència de la seva presència al centre.
" Gràcies a les respostes obtingudes amb l'estudi, hem observat com s'aconseguiria reduir el nivell dels símptomes psicològics, i hem mostrat d'aquesta manera com els hospitals per a adults podrien considerar promoure intervencions d'aquests professionals per millorar el benestar general " afegeix Casellas-Grau.
L'estudi publicat mostra com les intervencions dels professionals ajuden a fer que els pacients puguin rebre positivament els tractaments de càncer.
El càncer és una de les malalties que tenen més impacte psicològic en el seus pacients. "
Es tracta d'una patologia altament estressant, des del xoc de la diagnosi fins els efectes psicosocials que ocasionen els seus tractaments.
L'impacte de la malaltia és gran no només en els mateixos pacients, sinó també en els seus acompanyants, que tenen conseqüències psicològiques importants.
En aquest sentit la nostra tasca té el valor d'ajudar a millorar aquest aspecte de la malaltia a través del riure ", explica la directora de Pallapupas, Angie Rosales.
Quins han estat els resultats de l'estudi?
Mitjançant el anàlisis de les dades s'ha observat com en 11 de les 15 àrees explorades es va aconseguir obtenir una millora després de les actuacions dels pallassos d'hospital.
Així s'ha pogut veure com s'aconseguia reduir la por en els pacients oncològics un 32%.
També es millora significativament l'ansietat, que es reduïa fins a un 39%, i la sensació d'enuig ho feia un 40%.
Així mateix, les intervencions aconseguien que augmentés la sensació de felicitat un 43%.
Els resultats van mostrar efectes fins i tot més elevats en els acompanyants dels pacients, que també tenen repercussions emocionals.
D'aquesta manera s'aconseguia que es reduïssin les preocupacions un 40% i un 50% la tristesa, i que les ganes de riure augmentessin un 87%.
A més, les dades obtingudes han mostrat que les ganes de riure entre els professionals sanitaris augmentaven fins un 87%, i el benestar un 70%.
Segons Casellas-Grau les intervencions facilitaven el treball dels professionals i gràcies a aquesta reducció de l'estrès en situacions de molta tensió, millorava el seu benestar i reduïa l'ansietat en els pacients, cosa que revertia en una ajuda per als professionals en la seva assistència.
Podeu trobar l'article en aquest enllaç.